Projektas

LIETUVOS RESPUBLIKOS SEIMO
PASIPRIEŠINIMO OKUPACINIAMS REŽIMAMS DALYVIŲ IR NUO OKUPACIJŲ NUKENTĖJUSIŲ ASMENŲ TEISIŲ IR REIKALŲ KOMISIJOS
2013 METŲ ATASKAITA  

Komisijos posėdžiai. 2012 metais įvyko 16 komisijos ir 6 Visuomeninės tarybos posėdžiai, dalis jų buvo bendri. Komisijos posėdžiuose buvo svarstomi įstatymų papildymo ir pakeitimo įstatymai: Lietuvos Respublikos asmenų, nukentėjusių nuo 1939–1990 metų okupacijų, teisinio statuso įstatymo 51 straipsnio pakeitimo įstatymo projektas (Nr. XIIP-304), Lietuvos Respublikos valstybinių pensijų įstatymo 11 straipsnio pakeitimo įstatymo projektas (XIIP-305), Lietuvos Respublikos valstybės paramos būstui įsigyti ar išsinuomoti bei daugiabučiams namams atnaujinti (modernizuoti) įstatymo 12 straipsnio pakeitimo įstatymo projektas (XIIP-1709), Lietuvos Respublikos transporto lengvatų įstatymo 5 straipsnio pakeitimo įstatymo projektas (XIP-4110, XIP-3410), Lietuvos Respublikos valstybinių pensijų įstatymo 5 straipsnio 7 dalies pakeitimo ir papildymo įstatymo projektas (XIP-228), Lietuvos Respublikos valstybinių pensijų įstatymo 3 ir 14 straipsnių pakeitimo įstatymo projektas (XIP-360), Lietuvos Respublikos pasipriešinimo 1940–1990 metų okupacijoms dalyvių teisinio statuso įstatymo preambulės ir 4 straipsnio pakeitimo įstatymo projektas  (XIP-1968), Lietuvos Respublikos karo ir karinių konfliktų dalyvių įstatymo projektas (neregistruotas), Lietuvos Respublikos desovietizacijos įstatymo projektas (neregistruotas), Lietuvos Respublikos pasipriešinimo 1940–1990 metų okupacijoms dalyvių teisinio statuso įstatymo 3 ir 5 straipsnių pakeitimo įstatymo projektas (neregistruotas). Taip pat nagrinėti aktualūs klausimai dėl tremtinių ir politinių kalinių kapų ir kapaviečių bei paminklų priežiūros, dėl Politinių kalinių ir tremtinių bei jų šeimų narių sugrįžimo į Lietuvą veiklos 2013–2015 metų plano, dėl Lietuvos tremtinių ir politinių kalinių kapų bei palaidojimo vietas žyminčių paminklų tvarkymo ir ženklinimo, dėl  tremties ir rezistencijos muziejų veiklos studijos metmenų, dėl pilietinio ugdymo programos mokyklose, dėl Genocido aukų muziejaus pavadinimo bei renginiai. Vyko vienas išvažiuojamasis posėdis į Genocido aukų muziejų.
Komisija šiais metais posėdžiuose didelį dėmesį skyrė aktualiems tremtinių ir politinių kalinių klausimams nagrinėti. Daugiausiai dėmesio buvo skirta buvusių KGB rūmams – Memorialo koncepcijai, Lietuvos trėmimų ir rezistencijos muziejų problemoms. Taip pat Komisijos posėdžiuose buvo diskutuojama dėl nukentėjusių asmenų statuso atskiroms žmonių kategorijoms. Komisija savo posėdžiuose svarstė piliečių keliamas problemas, jų laiškus ir kitus klausimus.
Komisijos posėdžiuose buvo svarstomi ir parlamentinės kontrolės klausimai, aptarta Lietuvos gyventojų genocido ir rezistencijos tyrimo centro bei Pasipriešinimo dalyvių (rezistentų) teisių komisijos veikla. Komisija dirbo drauge su Visuomenine taryba, išklausė jos ataskaitą. 
Komisija kreipėsi į Lietuvos Respublikos Vyriausybę dėl Lukiškių aikštės rekonstrukcijos projekto, dėl buvusių KGB rūmų (Gedimino per. 40, Vilniuje) memorialo koncepcijos, dėl patriotinio ugdymo mokyklose, dėl nukentėjusių asmenų valstybinių pensijų, dėl Politinių kalinių ir tremtinių bei jų šeimų narių sugrįžimo į Lietuvą veiklos 2013–2015 metų plano įgyvendinimo ir kt. aktualiais klausimais.
Komisijos nariai nuolat buvo supažindinami su gyventojų laiškuose keliamomis problemomis.
Bendradarbiavimas su kitomis institucijomis. Komisija nuolat bendradarbiavo su Lietuvos gyventojų genocido ir rezistencijos tyrimo centru ir Pasipriešinimo dalyvių (rezistentų) teisių komisija. Buvo konsultuojamasi dėl žmonių laiškų, kuriuose keliamos teisinio statuso pripažinimo problemos, aiškinamasi dėl rengiamų įstatymų, jų papildymų bei pakeitimų projektų realių taikymo ir įgyvendinimo galimybių bei problemų. Pasipriešinimo dalyvių (rezistentų) teisių komisija nuolat pateikdavo savo nuomonę dėl jau galiojančių įstatymo nuostatų. 
Komisija bendravo ir keitėsi informacija bei leidiniais su Genocido aukų muziejumi. 
Įstatymų projektai. Komisija kuruoja keletą įstatymų projektų, kurie dar nepriimti. Pagrindiniai iš jų:  
Lietuvos Respublikos Pasipriešinimo 1940–1990 metų okupacijoms dalyvių teisinio statuso įstatymo preambulės ir 4 straipsnio pakeitimo įstatymo projektas (XIP-1968); Projekto tikslas – atstatyti istorinį teisingumą, į įstatymu reguliuojamą pasipriešinimo dalyvių grupę įrašant holokausto aukų gelbėtojus.
Rinkliavų įstatymo 6 straipsnio pakeitimo įstatymo projektas (XIP-2755). Projekto tikslas – atleisti nuo valstybės rinkliavos už tapatybės kortelės ir paso išdavimą bei keitimą pasipriešinimo (rezistencijos) dalyviai ir politiniai kaliniai bei tremtiniai, kurie iki           2007-09-18 Lietuvos Respublikos rinkliavų įstatymo pataisų, turėjo teisę į šią lengvatą.
Lietuvos Respublikos pasipriešinimo 1940–1990 metų okupacijoms dalyvių teisinio statuso įstatymo 3 ir 5 straipsnių pakeitimo ir papildymo įstatymo projektas (XIP-1007). Projekto tikslas – atstatyti istorinį teisingumą, į įstatymu reguliuojamą pasipriešinimo dalyvių grupę įrašant nepatekusiems nuo antrosios sovietinės okupacijos nukentėjusius asmenis.
            Seimo pavedimu Komisija buvo paskirta papildoma komisija 5 įstatymų projektams.
            Laiškai. Komisija gavo 123 įvairių organizacijų, žinybų, piliečių laiškus, prašymus, skundus. Daugumoje laiškų keliamos nukentėjusio asmens statuso pripažinimo problemos, kurios aptariamos ir komisijos posėdžiuose. Taip pat žmonės domisi nukentėjusių asmenų valstybinių pensijų skyrimu ir mokėjimu, socialinėmis lengvatomis. Be to, kas dieną į Komisiją kreipiasi piliečiai įstatymų išaiškinimo klausimais. Jiems visada suteikiama konsultacija įstatymų taikymo ir kitais klausimais. Daugelyje laiškų – sudėtingi, problemiški klausimai, reikalaujantys, detalaus ir tikslaus atsakymo. Reikia pažymėti, kad daug interesantų atvyksta į priėmimus ar kreipiasi telefonu. Buvo paruošti ir išsiųsti 83 raštai.
Renginiai, paminėjimai, paminklų atidengimas. 
Komisija organizavo ir dalyvavo šiuose renginiuose, konferencijose ir paminėjimuose:
2013 m. sausio 13 d. Misija „Sibiras-2012“ pristatymas Rokiškio kultūros centre.
2013 m. sausio 13 d. Komisijos narys Donatas Jankauskas dalyvavo Sausio 13-osios minėjimuose Juragiuose ir Sitkūnuose (Kauno r.).
2013 m. sausio 17 d. Misija „Sibiras-2012“ pristatymas UNESCO komisijos būstinėje Vilniuje.
2013 m. sausio 31 d. surengta politinio kalinio Algimanto Lisausko atminimo popietė, kurioje buvo pagrindiniai jo gyvenimo ir kovos aspektai. Renginio metu koncertavo Čiurlionio menų mokyklos auklėtiniai. Renginį kuravo Seimo Pasipriešinimo okupaciniams režimams dalyvių ir nuo okupacijų nukentėjusių asmenų komisija.
2013 m. vasario 15 d. buvo pristatyta paroda „Išsaugota tiesa“, kurioje eksponuojami 1944–1958 metų Lietuvos partizanų Vytauto apygardos Lokio rinktinės dokumentai ir fotografijos, aptariama Lokio rinktinės istorija ir svarbiausių kovotojų asmenybės bei likimai, bendri lietuvių ir latvių partizanų pasipriešinimo veiksmai, pateikiami partizanų organizuotos veiklos dokumentai, spauda, atsišaukimai į visuomenę, laiškai, fotografijos, apžvelgiami sovietų represinių struktūrų dokumentai. Parodą pristatė Seimo Pasipriešinimo okupaciniams režimams dalyvių ir nuo okupacijų nukentėjusių asmenų teisių ir reikalų komisijos pirmininkas Vytautas Saulis. Renginyje dalyvavo fotomenininkas Klaudijus Driskius, istorikai dr. Arūnas Streikus, dr. Manvydas Vitkūnas, patriotines dainas atliks Kazimieras Jakutis-Pagulbis ir grupė.
2013 m. balandžio 14 d. Komisijos pirmininkas Vytautas Saulis dalyvavo Lietuvos politinių kalinių ir tremtinių sąjungos renginyje Rokiškyje.
2013 m. balandžio 19 d. parengta ir pristatyta paroda „Išsaugota tiesa“ Rokiškio rajono Obelių istorijos muziejuje. 
2013 m. balandžio 24 d. Komisijos pirmininkas Vytautas Saulis dalyvavo Lietuvos ir Latvijos partizanų ir Lietuvos 1918–1920 metų savanorių pagerbimo šventėje Subatėje ir Červonkoje (Latvijos Respublika).
[bookmark: _GoBack]2013 m. gegužės 11 d. Komisijos pirmininko pavaduotojas Arimantas Dumčius dalyvavo jaunosios tremtinių kartos sąskrydyje Alytuje.
2013 m. gegužės 18 d. dalyvauta šventėje „Partizaniškos gegužinės“ prie Obelių istorijos muziejaus (Rokiškio r.).
2013 m. gegužės 19 d. pagerbti partizanai ir tremtiniai Rokiškio miesto kapinėse, Rokiškio geležinkelio stotyje, parke (Vytauto g., Rokiškis), Plunksnočių miške.
2013 m. gegužės 22 d. prie KGB rūmų paminklo paminėtos 1948 m. „Pavasario“ trėmimo 65-osios metinės. Tai didžiausias Lietuvos istorijoje trėmimas koduotu pavadinimu „Vesna“ vyko 1948 metų gegužės 22–23 dienomis. Trėmimų labiausiai buvo paliesta Kauno apskritis – iš čia išvežta 2190 tremtinių, Panevėžio apskrityje – 2019, Kretingos – 1850, Šiaulių – 1623, Ukmergės – 1617. Kai ešelonai pajudėjo į tremties vietas, juose buvo 40 tūkst. žmonių, tarp kurių – 11 tūkst. vaikų, 16 tūkst. 500 moterų.
  2013 m. gegužės 24 d. organizuotas Norilsko lagerių sukilimo 60-ųjų metinių minėjimas ir norilskiečių suvažiavimas. 1953 m. gegužės–rugpjūčio įvykiai lageriuose į istoriją įėjo Norilsko sukilimo pavadinimu. Tai buvo „dvasios sukilimas“, aukščiausias nesmurtinis pasipriešinimas GULAG‘o sistemai. Pasirodė, kad politiniai kaliniai gali susivienyti, neketina būti nuolankūs ir kęsti pažeminimą. Norilsko sukilimas prasidėjo stichiškai ir ne vienu metu. Sukilimo priežastys – nežmoniškas ypatingojo lagerio režimas, sukėlęs masinį kalinių pasipiktinimą. Pagrindiniai kalinių reikalavimai buvo ne ekonominiai, o politiniai Buvo reikalaujama peržiūrėti politinių kalinių bylas, panaikinti numerius ant drabužių, nuo barakų langų nuimti grotas, neriboti susirašinėjimo su artimaisiais, uždrausti nežmoniškas bausmes – ledo karcerius, geležinius pančius ir pan. Visais reikalavimais buvo siekiama pakeisti ne ekonomiką, o politiką – nežmonišką SSRS represijų politiką. Politiniai kaliniai reikalavo pakeisti veidmainingą ir nepaprastai žiaurią asmenybės ir laisvės slopinimo lagerinę sistemą. Norilsko sukilimo reikšmė dar iki galo neįvertinta. Tai buvo ne vien pirmą kartą po Stalino mirties kalinių pareikštas protestas prieš šalyje įvestą asmenybės slopinimo sistemą, bet sukilimas buvo masinis: jame dalyvavo apie 30 tūkstančių žmonių. Anksčiau lagerių sistemoje tokio mąsto protestų nebūta. Norilsko sukilimas įrodė, kad net sunkiausiomis išnaudojimo sąlygomis galima kovoti su totalitariniu režimu. Minėjimo dalyvius pasveikino Seimo Pasipriešinimo okupaciniams režimams dalyvių ir nuo okupacijų nukentėjusių asmenų teisių ir reikalų komisijos pirmininkas Vytautas Saulis. Renginyje koncertavo ansamblis „Viltis“ (vadovė Gražina Kuodienė). Parlamento galerijoje buvo eksponuojamos asmeninės norilskiečių tremties relikvijos.
2013 m. gegužės 28 d. paminėtos 1948 m. „Pavasario“ trėmimo 65-osios metinės Rotušėje. Minėjime pranešimą skaitė Seimo narys, Pasipriešinimo okupaciniams režimams dalyvių ir nuo okupacijų nukentėjusių asmenų teisių ir reikalų komisijos pirmininkas Vytautas Saulis, kalbėjo Seimo Parlamentinės grupės „Už istorinę atmintį ir teisingumą“ pirmininkas Arvydas Anušauskas, to meto prisiminimais dalinosi Seimo narys, Tėvynės Sąjungos frakcijos atstovas Kazimieras Kuzminskas. Tremtiniams ir svečiams koncertavo Vilniaus miesto savivaldybės choras "Jauna muzika".
2013 m. gegužės 29 d. Komisijos nariai dalyvavo forume-minėjime „Masiniai gyventojų trėmimai“, skirtame 1948 metų masiniams Lietuvos gyventojų trėmimams atminti, kuriame knygas  „Laisvė ir tikėjimas: krikščioniški trileriai sovietmečiu“ ir „Sibiro vaikai. Lietuvos vaikų tremtinių atsiminimai“ pristatė komisijos pirmininko pavaduotojas prof. Arimantas Dumčius.
2013 m. birželio 9 d. Komisijos pirmininkas dalyvavo tremtinių chorų popietėje Rokiškio kultūros centre.
2013 m. birželio 14 d. Komisijos nariai dalyvavo Gedulo ir Vilties dienos minėjime Seime.
2013 m. birželio 15 d. vyko Laptevų jūros tremtinių brolijos „Lapteviečiai“ susitikimas prie tremtinių žeminukės-jurtos Lietuvos liaudies buities muziejuje Rumšiškėse, kur Komisija organizavo politinių kalinių, tremtinių visuomeninių organizacijų susibūrimą ir trėmimų paminėjimą. 
2013 m. birželio 22 d. Komisijos pirmininkas prisidėjo prie akcijos-konferencijos, skirtos paminklo 1941 m. sukilimui atstatymui Obeliuose, organizavimo. Renginys vyko Rokiškio Krašto muziejuje.
2013 m. rugpjūčio 3 d. Komisija organizavo politinių kalinių, tremtinių visuomeninių organizacijų nariams galimybę dalyvauti Lietuvos tremtinių, politinių kalinių ir laisvės kovų dalyvių sąskrydyje „Su Lietuva širdyje“. Čia Seimo pirmininko sveikinimus perdavė Pasipriešinimo okupaciniams režimams dalyvių ir nuo okupacijų nukentėjusių asmenų teisių ir reikalų komisijos pirmininkas Vytautas Saulis, dalyvavo Komisijos nariai Arimantas Dumčius, Donatas Jankauskas.
2013 m. rugpjūčio 17 d. vyko žuvusių už laisvę 1944–1954 m. Panemunyje kovotojų atminimo lentų šventinimas ir skulptūros „Angelas“ 10-ųjų metinių minėjimas Rokiškyje. Komisijos pirmininkas Vytautas Saulis buvo vienas iš renginio kuratorių.
2013 m. rugsėjo 22 ir 24 d. vyko Vilniaus geto sunaikinimo 70-mečio renginiai, kuriuose dalyvavo Komisijos nariai. Spaudos konferencijoje pasisakė  Komisijos pirmininkas Vytautas Saulis. Buvo surengta konferencija „Litvakai ir jų paveldas: Holokaustas, etinė atmintis ir švietimas“, įvyko Lietuvoje reziduojančių Europos Sąjungos, Izraelio ir kitų šalių ambasadorių diskusija „Holokaustas ir jo istorinės pasekmės“, pristatytos dvi ekspozicijos – Michailo Duškeso paroda „Lietuvos žydų organizacijos dokumentuose iki 1941 m.“ ir paroda „Parengti gyvenimui: ORT Lietuvoje“.
2013 m. rugsėjo 27 d. Komisijos narys Donatas Jankauskas dalyvavo Kuro girininkijoje Drapakampio miške, Zapyškio seniūnijoje, Kauno r. vykusiame Papiškės-Novos partizanų žeminės pašventinimo iškilmėse.
2013 m. rugsėjo 31 d. sudegintų Miliūnų, Lauciūnų ir Šlapeikų kaimų 70-ųjų metinių paminėjimas Rokiškio rajono Miliūnų kaime.
2013 m. spalio 25 d. Komisijos pirmininkas Vytautas Saulis dalyvavo Šv. Mišiose Eglainės bažnyčioje už žuvusius Lietuvos ir Latvijos partizanus ir Lietuvos savanorius , taip pat pagerbimo ceremonijoje  Červonkos kapinėse.
2013 m. lapkričio 21 d. Komisijos pirmininkas Vytautas Saulis dalyvavo Ukrainos Holodomoro 80-ųjų metinių minėjime ir gėlių padėjime Tuskulėnų memoriale. 
2013 m. lapkričio 29 d. Komisijos pirmininkas Vytautas Saulis kuravo ir pristatė ekspediciją „Vorkuta-2013“ Rokiškyje.

Komisija organizavo ar prisidėjo, organizuojant šias išvykas-paminėjimus:
2013 m. balandžio 20 d. Komisija su Lietuvos politinių kalinių ir tremtinių sąjunga organizavo žygį Mažeikių r. partizanų takais.
2013 m. gegužės 25 d. Komisija su Lietuvos politinių kalinių ir tremtinių sąjunga organizavo žygį Kaišiadorių r. partizanų takais.
2013 m. birželio 29 d. Komisija su Lietuvos politinių kalinių ir tremtinių sąjunga organizavo žygį Jurbarko r. partizanų takais.
2013 m. spalio 2 d. 1951 m. spalio 2–3 d. trėmimo metines, dalyvaujant Komisijos nariams.
2013 m. spalio 5 d. mokslinę-praktinę konferenciją „Buvusių tremtinių ir jų palikuonių darbas Lietuvai“, kurioje dalyvavo ir pranešimus skaitė Komisijos ir Visuomeninės tarybos nariai.
2013 m. spalio 12 d. Lietuvos politinių kalinių ir tremtinių jubiliejinį suvažiavimą.
Komisikja padeda organizuojant įvairius politinių kalinių ir tremtinių renginius, parodas ar leidinius, pataria jiems aktualiais klausimais. Komisija tvarko Rezistencijos internetinį tinklalapį. Komisijai aktyviai talkina prie Komisijos iš tremtinių, politinių kalinių ir pasipriešinimo dalyvių organizacijų atstovų sudaryta Visuomeninė taryba. 
	

		








	 
Komisijos pirmininkas 				Vytautas Saulis

